[pic] | COMISIA COMUNITĂŢILOR EUROPENE |

Bruxelles, 13.12.2007

COM(2007) 830 final

RAPORT AL COMISIEI CĂTRE PARLAMENTUL EUROPEAN ŞI CĂTRE CONSILIU

privind cheltuielile FEGA Sistem de avertizare rapidă Nr. 9-11/2007

RAPORT AL COMISIEI CĂTRE PARLAMENTUL EUROPEAN ŞI CĂTRE CONSILIU

privind cheltuielile FEGA Sistem de avertizare rapidă Nr. 9-11/2007

CUPRINS

1. INTRODUCERE 4

2. VENITURI ALOCATE 4

3. FONDUL DE RESTRUCTURARE A INDUSTRIEI ZAHăRULUI 5

4. OBSERVAţII PRIVIND EXECUţIA BUGETARă PE ANUL 2007 5

5. CONCLUZII 7

1. INTRODUCERE

Pentru perioada 16 octombrie 2006 – 30 septembrie 2007, nivelul real de execuţie a bugetului raportat la profilul cheltuielilor prevăzut de indicator, stabilit pe baza dispoziţiilor articolului 20 din Regulamentul (CE) nr. 1290/2005 al Consiliului[1], este prezentat în anexă.

2. VENITURI ALOCATE

Pe baza dispoziţiilor articolului 34 din noul Regulament (CE) nr. 1290/2005 privind finanţarea politicii agricole comune, veniturile rezultate din corecţiile financiare efectuate în temeiul deciziilor de închidere de conformitate a conturilor, din nereguli şi din prelevările pentru lapte sunt considerate venituri alocate finanţării cheltuielilor FEGA. În momentul întocmirii bugetului pentru 2007, s-a făcut o evaluare a acestor venituri, care ulterior a fost luată în considerare atunci când autoritatea bugetară a adoptat creditele bugetare pentru anul 2007. Şi anume:

- veniturile rezultate din prelevările pentru lapte au fost estimate la 349 MEUR; acestea au fost luate în considerare prin reducerea creditelor solicitate pentru sectorul laptelui şi al produselor lactate pentru care autoritatea bugetară a acordat o sumă de 587 MEUR;

- veniturile provenite din sumele recuperate în urma închiderii de conformitate şi din nereguli au fost estimate la 568 MEUR şi, respectiv, 70 MEUR. Suma totală de 638 MEUR a fost luată în considerare prin reducerea creditelor solicitate pentru regimul de plată unică pentru care autoritatea bugetară a acordat o sumă de 27 918 MEUR.

Tabelul din anexă prezintă execuţia contului de venituri alocate pentru care, până la data de 30 septembrie 2007, s-a colectat o sumă de 1 148,6 MEUR. Şi anume:

- din prelevările pentru lapte, s-a colectat o sumă de aproximativ 363,3 MEUR, în raport cu estimarea iniţială de 349 MEUR,

- sumele recuperate în urma închiderii de conformitate a conturilor s-a ridicat la aproximativ 557,8 MEUR, şi

- veniturile rezultate din nereguli s-au ridicat la aproximativ 227,6 MEUR, cu sume suplimentare prevăzute, de asemenea, până la sfârşitul exerciţiului bugetar.

În conformitate cu normele aplicabile, aceste venituri pot fi utilizate, parţial sau total, pentru a acoperi finanţarea cheltuielilor FEGA, în cazul în care creditele bugetare acordate de autoritatea bugetară nu sunt suficiente pentru a finanţa cheltuielile suportate de statele membre. În cazul în care aceste venituri nu sunt utilizate, integral sau parţial, suma neutilizată va fi reportată automat pentru exerciţiul bugetar următor.

Ţinând seama de subutilizarea preconizată a creditelor pentru bugetul 2007, toate veniturile alocate FEGA se vor reporta pentru 2008 şi vor fi utilizate pentru finanţarea necesarului bugetar preconizat pentru exerciţiul respectiv.

3. FONDUL DE RESTRUCTURARE A INDUSTRIEI ZAHăRULUI

Sumele temporare acordate pentru restructurarea din sectorul zahărului sunt tratate ca venituri alocate, destinate finanţării ajutorului de restructurare din industria zahărului şi a altor ajutoare prevăzute de fondul de restructurare. Pentru anul de piaţă 2006/2007, aceste sume se referă la contingentele cantitative de zahăr, sirop de inulină şi izoglucoză deţinute de operatori şi urmează să fie colectate şi vărsate în Fond de către statele membre în două tranşe, ale căror termene limită sunt 31 martie şi, respectiv, 30 noiembrie 2007. La sfârşitul lunii martie, statele membre transferaseră în contul de venituri alocate prima tranşă a sumelor de restructurare datorate în valoare de aproximativ 1 287,2 MEUR. După ce au plătit aproximativ 398,7 MEUR pentru ajutoare de restructurare din industria zahărului, statele membre au declarat, în septembrie 2007, o sumă de aproximativ 152,7 MEUR pentru plăţi ale ajutoarelor de diversificare, precum şi pentru ajutoare acordate rafinăriilor de zahăr. Prin urmare, la 30 septembrie 2007, valoarea totală a plăţilor către Fond era de 551,4 MEUR.

Aceste plăţi vor fi finanţate din contul de venituri alocate aferent, lăsând astfel un sold de 735,9 MEUR care va fi reportat în 2008 în vederea acoperirii plăţilor viitoare pentru ajutorul de restructurare şi pentru alte ajutoare.

4. OBSERVAţII PRIVIND EXECUţIA BUGETARă PE ANUL 2007

În continuare se prezintă un scurt comentariu privind motivele care stau la baza celor mai importante diferenţe dintre nivelul real al execuţiei şi nivelul prevăzut pentru anumite sectoare din bugetul pe anul 2007:

4.1. Factori monetari

Cheltuielile suportate în perioada menţionată mai sus ţin cont de modificările cursului de schimb dolar/euro. Pentru o mare parte din restituirile la export pentru produsele agricole, în special pentru cereale şi zahăr, precum şi pentru anumite ajutoare interne, cum ar fi ajutorul pentru bumbac, cheltuielile sunt influenţate de evoluţia acestui curs de schimb.

În conformitate cu articolul 21 din Regulamentul (CE) nr. 1290/2005, bugetul adoptat de autoritatea bugetară a fost întocmit pe baza cursului mediu de schimb pentru perioada iulie-septembrie 2006, şi anume de 1 EUR = 1,27 USD. Trebuie menţionat faptul că, pentru perioada 1 august 2006 – 31 iulie 2007, cursul mediu de schimb a fost aproximativ egal cu 1 EUR = 1,31 USD, adică mai mare cu 3,1% decât cursul utilizat pentru întocmirea bugetului pe anul 2007.

4.2. Factori de piaţă

4.2.1. Cereale (–527 MEUR)

Condiţiile interne şi externe extrem de favorabile de pe piaţa de cereale şi, ca urmare a acestora, preţurile mai mari de pe pieţele interne şi internaţionale au dus la:

- scăderea achiziţiilor şi creşterea vânzărilor de cereale din stocul public, ceea ce va duce la câştiguri nete semnificative până la sfârşitul exerciţiului bugetar; precum şi la

- scăderea cheltuielilor cu restituirile la export, rata de restituire fiind stabilită la 0 pentru cea mai mare parte a exerciţiului bugetar, ceea ce a dus la realizarea unor economii în cadrul sistemului actual de cheltuieli în raport cu creditele bugetare.

Prin urmare, subutilizarea semnificativă a creditelor bugetare pentru 2007 se va manifesta şi în acest sector.

4.2.2. Restituirile pentru produsele neincluse în anexa 1 (–107,7 MEUR)

Se aşteaptă ca statele membre să suporte cheltuieli mai mici în ceea ce priveşte restituirile la export pentru produsele agricole prelucrate, datorită reducerii generale globale a nivelului restituirilor la export pentru diversele produse în cauză. Subutilizarea semnificativă a creditelor bugetare pentru 2007 se va manifesta şi în acest sector.

4.2.3. Zahăr (+125,9 MEUR)

Depăşirea actuală a creditelor bugetare în raport cu nivelul indicatorului este cauzată în principal de creşterea cheltuielilor cu restituirile la export suportate de statele membre în cauză, deoarece cantităţile de zahăr exportat, atât zahăr provenit de pe pieţele libere, cât şi din stocul public, au fost mult mai mari în comparaţie cu previziunile pentru bugetul 2007.

4.2.4. Fructe şi legume (−77,7 MEUR)

Subutilizarea actuală a creditelor bugetare, în comparaţie cu nivelul indicatorului, se datorează în principal, cantităţilor mai mici de tomate care au beneficiat până în prezent de ajutor pentru prelucrare. De asemenea, ritmul de utilizare a fondurilor operaţionale de către organizaţiile de producători este mai lent în raport cu nivelul indicatorului respectiv.

4.2.5. Lapte şi produse lactate (+56,1 MEUR)

Creditele bugetare, în comparaţie cu nivelul indicatorului, au fost depăşite la 30 septembrie 2007.

Trebuie menţionat faptul că această depăşire a creditelor în raport cu nivelul indicatorului este cauzată de motive tehnice, întrucât, începând cu bugetul pe anul 2007, veniturile realizate din prelevările pentru lapte, estimate iniţial la 349 MEUR, sunt tratate în mod separat ca venituri alocate FEGA. Creditele bugetare pentru 2007, solicitate şi acordate de autoritatea bugetară pentru acest sector, nu au inclus aceste venituri şi, prin urmare, indicatorul se aplică unor credite inferioare acestei sume. Acesta este motivul pentru care execuţia bugetară actuală indică o depăşire până la sfârşitul exerciţiului bugetar.

În cazul în care s-ar lua în considerare veniturile rezultate din prelevările pentru lapte, prevăzute iniţial a fi alocate sectorului laptelui, ar rezulta o subutilizare în valoare de − 282,1 MEUR pentru acest sector.

4.3. Ajutoare directe (+101,8 MEUR)

Statele membre au suportat cheltuieli mai mari decât creditele prevăzute pentru bugetul pe 2007, atât pentru sistemul de plăţi unice, cât şi pentru alte sisteme de ajutoare directe.

Pentru verificarea execuţiei bugetare pentru anumite sisteme din acest domeniu, serviciile Comisiei au contactat anumite state membre în vederea stabilirii unor estimări ale intenţiilor de plată cu privire la aceste sisteme pentru perioada de până la sfârşitul exerciţiului bugetar. Pe baza informaţiilor primite de la aceste state membre, se preconizează că, în principal, în cazul sistemului de plăţi unice, cheltuielile prevăzute până la sfârşitul lunii octombrie vor depăşi creditele alocate acestui sistem cu aproximativ 1%, respectiv o depăşire de 300 MEUR preconizată până la sfârşitul exerciţiului bugetar.

În cazul în care s-ar lua în considerare veniturile rezultate în urma închiderii de conformitate şi a neregulilor, prevăzute iniţial a fi alocate sistemului de plaţi unice, ar rezulta, la 30 septembrie 2007, o subutilizare în valoare de −536 MEUR la capitolul ajutoarelor directe.

4.4. Auditul cheltuielilor agricole

4.4.1. Închiderea conturilor exerciţiilor financiare precedente (+ 91,7 MEUR)

Comisia a luat toate deciziile de închidere a conturilor care ar trebui să fie executate până la sfârşitul exerciţiului bugetar curent. Valoarea netă recuperată în urma corecţiilor impuse prin aceste decizii se ridica, la 30 septembrie 2007, la aproximativ - 74,7 MEUR. Această valoare, în raport cu suma de –178 MEUR, care a fost prevăzută în bugetul pe anul 2007, conduce la o subutilizare a creditelor bugetare. Până la sfârşitul exerciţiului bugetar 2007, această deficienţă de recuperare va trebui să fie acoperită şi va duce la creşterea aferentă a cheltuielilor FEGA.

5. CONCLUZII

Condiţiile favorabile de pe pieţele interne şi externe, care au caracterizat exerciţiul bugetar 2007, au dus la preţuri extrem de mari, în special pe pieţele de cereale şi produse lactate. În consecinţă, stocurile publice au fost lichidate în aceste sectoare, fapt care, împreună cu nivelurile mai scăzute ale ratelor restituirilor la export, a dus la realizarea unor economii la cheltuielile FEGA, în special pe aceste pieţe. Pe de altă parte, exportarea unor cantităţi mai mari de zahăr a dus la creşterea cheltuielilor cu restituirile la export pentru zahăr. Rezultatul net este o subutilizare a creditelor bugetare pentru 2007 alocate măsurilor de piaţă. Această subutilizare se compensează parţial prin cheltuieli mai mari la sfârşitul exerciţiului bugetar cu ajutoare directe şi cu acoperirea deficienţei de recuperare preconizate în cadrul procedurii de închidere a conturilor. În acest moment, subutilizarea globală a creditelor bugetare pentru 2007 este estimată la aproximativ 400 MEUR. În consecinţă, suma totală a veniturilor alocate FEGA în 2007 va fi reportată în 2008 pentru a acoperi necesarul exerciţiului bugetar respectiv.

ANEXĂ

[pic]

[1] JO L 209, 11.8.2005, p. 1. Regulament modificat ultima dată prin Regulamentul (CE) nr. 320/2006 (JO L 58, 28.2.2006, p. 42).